SKRIFTLIG FORESPØRGSEL E-1721/99

af María Sornosa Martínez (PSE) til Kommissionen

(29. september 1999)

Om: Behov for omgående anvendelse af sikkerhedsregler i forlystelsesparker

Ulykken med en fireårig dreng, som for nylig blev dræbt i en forlystelsespark i Torrevieja (Alicante) efter at være blevet slynget ud af en af de opstillede forlystelser, er den sidste i rækken af sørgelige ulykker, der er sket på grund af fejl i denne form for forlystelser. Den pågældende ulykke fandt sted, medens borgerne i Alicante endnu havde en anden ulykke i frisk erindring, hvor et barn mistede livet efter at have fået et elektrisk stød i en forlystelse, der var opstillet i Campello.

Ifølge en af Kommissionen finansieret undersøgelse fra 1995 er de ulykker, som sker i forlystelsesparker, den form for ulykker i fritiden, der medfører flest hospitalsophold. Undersøgelsen viste desuden, at kravene til kontrol og inspektion af udstyr var meget forskellige i alle medlemsstaterne, og at de forskellige landes lovgivning i betydelig grad afveg fra hinanden. Desuden havde Kommissionen været i færd med at udarbejde et forslag til direktiv, som aldrig blev gennemført, fordi efter hvad der blev oplyst til Europa-Parlamentet topmødet i Edinburgh i 1992 fik Kommissionen til at ændre sin prioritering og træffe beslutning om at trække det lovgivningsmæssige forslag om tekniske krav til forlystelsesparker tilbage. Til sidst besluttede Kommissionen at overdrage det til den europæiske standardiseringsorganisation at udarbejde EU-standarder med tekniske specifikationer for udstyr i forlystelsesparker.

Den spanske forbrugerorganisation har på baggrund af ulykken i Alicante udtrykt bekymring over, at disse standarder først vil træde i kraft, når de er blevet godkendt i løbet af to år, og har gjort opmærksom på, at der i Spanien findes et foruroligende lovgivningsmæssigt tomrum med hensyn til de krav, som forlystelser skal opfylde.

Kan Kommissionen oplyse, hvor langt processen med bekendtgørelse og vedtagelse af EU-forskrifter for forlystelsesparker er kommet? Hvornår og hvordan vil EU-borgerne i praksis kunne få glæde af forskrifter på dette område? Hvad agter Kommissionen i betragtning af de alvorlige ulykker, der er sket i disse forlystelser, at gøre for at fremskynde anvendelsen af de forskrifter, der vedtages, over hele EU? Mener Kommissionen ikke, at den bør genoverveje sin afgørelse fra 1992 med henblik på at kunne give disse regler status som direktiv?

Svar afgivet på Kommissionens vegne af Erkki Liikanen

(4. november 1999)

Kommissionen deler fuldt ud det ærede medlems bekymringer med hensyn til sikkerheden i forlystelsesparker, så meget mere som det generelt er børn, det går ud over, når sikkerheden ikke er i orden. Kommissionen er dybt berørt over den ulykke, der skete for nylig, og som medførte et fireårigt barns død.

Det ærede medlems analyse af situationen er baseret på oplysninger, som Kommissionen har leveret, bl. a. i forbindelse med besvarelsen af forespørgsel E-3167/98 fra Anita Pollack(1) og H-0669/97 fra Frederik A.A. Willockx i spørgetiden under Parlamentets mødeperiode i september 1997(2).

Det drejer sig nærmere bestemt om den undersøgelse, Kommissionen var med til at finansiere i 1995, og som viste, at ulykker i forbindelse med denne type fritidsaktiviteter medførte hospitalsindlæggelse i gennemsnitligt 7,8 % af tilfældene mod 5,5 % for de øvrige ulykker, der var registreret af Det europæiske overvågningssystem for ulykker i hjemmet og i fritiden (EHLASS 1987-1988), og at de nævnte ulykker udgjorde 1,2 % af de registrerede ulykker. Denne procentsats indbefatter sandsynligvis også ulykker på legepladserne.

Da konklusionerne fra Det Europæiske Råds møde i Edingburgh i 1992 ikke er draget i tvivl, vil Kommissionen fortsætte det arbejde, den har indledt, da den pålagde Den Europæiske Standardiseringsorganisation (CEN) at udarbejde harmoniserede standarder for forlystelsesparker.

Ifølge CEN vil man gå i gang med undersøgelserne vedrørende disse standarder i løbet af første halvdel af år 2000.

(1) EFT C 135 af 14.5.1999.

(2) Europa-Parlamentets forhandlinger ( september 1997).